 Nnamdi Kanu case for Appeal Court as e happun  By Tamara Ebiwei Di Appeal Court for Abuja don hear di case of di proscribed Indigenous People of Biafra, Ipob leader Nnamdi Kanu. Justice Jummai Hannetu Saki wey preside ova di case say make dem go study di mata den dem go fix date for ruling. Lead Counsel for di Appellant, Mike Ozekhome bin beg court to strike out di remaining seven-count charges wey Federal High Court retain afta dem strike out eight from di 15. Di respondent wey be di lawyer wey represent federal goment David Kasuwe for im argument tell court strike out di appeal wey Nnamdi Kanu bring come, sake of say e lack merit. Earlier, Justice Jummai Hannatu Saki strike out di motion of accelerated hearing, sake of say e don dey overtaken by events. She also keep di bail application for Nnamdi Kanu for corner, pending di Appeal court ruling. For May 2022, Justice Binta Nyako of di Federal High Court remove some of di charges from 15 to seven.  Di Federal High Court wey siddon for Abuja bin dismiss di bail application of Nnamdi Kanu. Trial Judge, Justice Binta describe di application as gross abuse of court process. Justice Nyako for her ruling for June 2022 say di suit na attempt to kontinu to litigate on issues wey dem bin don rule on top. She advise di applicant to approach di Court of Appeal on di issue of bail. Justice Nyako adjourn di mata to 14 November for mention and to also know di outcome of di case for Appeal court. Meanwhile, Nnamdi Kanu say e dey fight to defend im pipo no be to kill dem. Di leader of di Indigenous People of Biafra add say di Biafra struggle na to fight for di pipo and not to kill-kill di pipo of di region. Kanu tok wen im bin dey  response to di outcome of im bail application for di Federal High Court, Abuja for one interview afta im trial. I no dey disappointed, why I go dey, na wetin we expect to happun, but I want our pipo to dey very calm, I want Biafra land to dey peaceful, calm and very very peaceful. We dey fight to defend our pipo, not to kill dem. We dey fight to defend dem, dats why I dey here, and we go continue to do so until we get victory. E tok. Na for June 27, 2021 security agencies arrest Kanu, di Ipob leader for Kenya. Since den im trial wey attract di interest of plenti Nigerians and odas around di world don begin for am to face di charges federal goment sama against am. 